་པར་འགྱུར་བ་ཡིན་པས། དེ་ལྟ་བུའི་རབ་ཏུ་གནས་པ་དེ་ཡང་། བཟང་པོ་དྲུག་གི་སྒོ་ནས་ངེས་པར་བྱ་དགོས་ཏེ། སྐད་གཉིས་སྨྲ་བ་ལོ་ཆེན་རིན་ཆེན་བཟང་པོའི་ཞལ་སྔ་ནས། རྟེན་གྱི་བྱ་བ་ཡོངས་རྫོགས་ནས། །སློབ་དཔོན་མཚན་ཉིད་གནས་དང་དུས། །ཡོ་བྱད་ཡོངས་སུ་ཚང་ནས་ནི། །ཆོ་ག་དག་ལ་འཇུག་པར་བྱ། །ཞེས་པ་དང་། ཐམས་ཅད་མཁྱེན་པ་དཀོན་མཆོག་ལྷུན་གྲུབ་ཀྱིས། རབ་གནས་རྟེན་དང་སློབ་དཔོན་གནས་དང་དུས། །ཡོ་བྱད་ཆོ་ག་བཟང་པོ་རྣམ་དྲུག་ལ། །ཞེས་གསུངས་པ་ལྟར། བཟང་པོ་དྲུག་ལས། དང་པོ་རབ་ཏུ་གནས་བྱའི་རྟེན་ཡོངས་སུ་དག་པ་བཟང་པོ་ནི། རབ་གནས་ཀྱི་རྒྱུད་ལས། བརྡུངས་པ་དང་། རི་མོར་བྲིས་པ་དང་། འབུར་དུ་བྱས་པ་ལ་སོགས་པའི་རབ་ཏུ་གནས་པའི་ཆོ་ག་གསུངས་པ་ཞེས་དང་། སྐུ་གཟུགས་མཚན་ཉིད་ལྡན་པ་སྟེ། །ཞི་བ་ལ་སོགས་ཉམས་དང་ལྡན། །ཚད་ཀྱི་ཚད་ལ་ཕབ་ཅིང་བཟང་། །དེ་འདྲ་རབ་ཏུ་གནས་པར་བྱ། །ཞེས་གསུངས་ཤིང་། བཟང་པོ་ཡོངས་སུ་བཟུང་བ་ལས། སྐུ་གཟུགས་རས་བྲིས་གླེགས་བམ་རྣམས། །དེ་རྒྱུ་ཇི་སྙེད་རྒྱན་གྱིས་བརྒྱན། །བདག་ཉིད་ལྷག་པའི་ལྷར་སྦྱོར་བས། །མདུན་དུ་བྱས་ནས་ལྷག་གནས་བྱ། །ཞེས་གསུངས་པ་ལྟར། ཡང་དག་པར་རྫོགས་པའི་སངས་རྒྱས་ཀྱི་སྐུ་གསུང་ཐུགས་ཀྱི་རྟེན་ཏེ་ཆོས་སྐུའི་རྟེན་མཆོད་རྟེན་དང་། ལོངས་སྤྲུལ་གྱི་རྟེན་རྣམས་རང་རང་གི་སྐུའི་རྣམ་གཞག་ལྟར་ཆ་ཚད་དང་ལྡན་པ་དང་། གླེགས་བམ་དང་ཀུན་དགའ་ར་བ་དང་། སྐྱེད་མོས་ཚལ་ལ་སོགས་པ་ཐམས་ཅད་ཕྱིས་བཟོ་བོས་བྱ་རྒྱུ་མེད་པ་ཞིག་དགོས་ཏེ། རྟེན་གྱི་བྱ་བ་ཡོངས་རྫོགས་ནས། །ཞེས་འབྱུང་བས་འདིར་ཡང་རྟེན་ཕུན་སུམ་ཚོགས་པ་འདི་ལྟ་བུ་ཞིག་གྲུབ་པ་ལགས། གཉིས་པ་རབ་ཏུ་གནས་པར་བྱེད་པའི་སློབ་དཔོན་བཟང་བ་ནི། དབང་བསྐུར་ལེགས་པར་ཐོབ་པ། བྱང་ཆུབ་ཀྱི་སེམས་ཀྱིས་རྒྱུད་བརླན་པ། དཀྱིལ་འཁོར་གང་དང་གང་བྱེད་པ་དེའི་བསྙེན་པ་ཡོངས་སུ་རྫོགས་པ། དེ་ཉིད་བཅུའི་རྣམ་གཞག་ཤེས་ཤིང་། རབ་གནས་ཀྱི་ཆོ་ག་ལ་མཁས་ཤིང་བྱང་ཆུབ་པ་ཞིག་དགོངས་ཏེ། རབ་གནས་ཀྱི་རྒྱུད་ལས། སློབ་དཔོན་དེ་ཉིད་བཅུ་ཤེས་ཤིང་། །མཚན་ཉིད་ཀུན་དང་ཡང་དག་ལྡན། །ཕྱག་རྒྱ་གསང་སྔགས་ཆོ་ག་ཤེས། །ལས་རྣམས་ཀུན་ལ་མཁས་པས་སོ། །ཞེས་དང་། འཇམ་མགོན་ས་སྐྱ་པཎྜི་ཏས། རྡོ་རྗེ་སློབ་དཔོན་དབང་ཐོབ་ནས། །འཁོར་ལོ་ལྔ་ཡི་དེ་ཉིད་སོགས། །རྣམ་དག་དཀྱིལ་འཁོར་བསྒོམ་པ་དང་། །དབང་བསྐུར་དང་ནི་རབ་གནས་སོགས། །སློབ་དཔོན་གྱི་ནི་ཕྲིན་ལས་དང་། །སངས་རྒྱས་ཀུན་གྱི་དམ་ཚིག་དང་། །བླ་ན་མེད་པའི་སྡོམ་པ་སོགས། །རྡོ་རྗེ་སློབ་དཔོན་ཁོ་ནའི་ལས། །ཉིད་ཡིན་གཞན་གྱིས་བྱར་མི་རུང་། །ཞེས་གསུངས་པ་ལྟ་བུ་ཡིན་ལ། འོ་ན་དེ་ཉིད་བཅུ་པོ་དེ་གང་ཡིན་ཞེ་ན། དཀྱིལ་འཁོར་ཏིང་འཛིན་ཕྱག་རྒྱ་དང་། །སྟངས་སྟབས་སྔགས་དང་འདུག་སྟངས་དང་། །བཟླས་བརྗོད་སྦྱིན་སྲེག་གཏོར་མ་དང་། །ལས་ལ་སྦྱར་དང་སླར་བསྡུའོ། །ཞེས་སློབ་དཔོན་ལ་མཁོ་བའི་དེ་ཉིད་བཅུ་དང་། རྡོ་རྗེ་གུར་གྱི་རྒྱུད་ལས་གསུངས་པའི་གྲུབ་ཆེན་ཌོམྦྷི་པས། གནས་གསུམ་དབང་བསྐུར་གཏོར་མ་ཟློས་གར་དང་། །ཕྱིར་ཟློག་པ་དང་དཀྱིལ་འཁོར་སྒྲུབ་པ་དང་། །སྡིག་སྦྱོང་བ་དང་གཤེགས་སུ་གསོལ་བ་སྟེ། །དེ་ཉིད་བཅུ་ཞེས་རྒྱལ་བ་རྣམས་ཀྱིས་གསུངས། །ཞེས་ཆོ་གའི་དེ་ཉིད་བཅུ་དང་། རྒྱུད་འབུམ་ལྔའི་དགོངས་པ་རིན་ཆེན་འབར་བ་ལས། རྡོ་རྗེ་དྲིལ་བུ་ཡེ་ཤེས་དང་། །ལྷ་དང་དཀྱིལ་འཁོར་སྦྱིན་སྲེག་དང་། །སྔགས་དང་མདུན་མཆོད་གཏོར་མ་དང་། །དབང་བསྐུར་དེ་ཉིད་རིག་པ་ཡིས། །ཞེས་དེ་ཁོ་ན་ཉིད་ཀྱི་དེ་ཉིད་བཅུ་དང་ལྡན་པ་ཞིག་དགོས་ཏེ། བཟང་པོ་ཡོངས་བཟུང་ལས། དེ་ཉིད་བཅུ་ཤེས་སློབ་དཔོན་ནི། །རབ་གནས་བྱེད་པར་འོས་པ་ཡིན། །ཞེས་གསུངས། དེ་ལྟ་བུའི་རྡོ་རྗེ་སློབ་དཔོན་དེ་ཡང་། རབ་དགེ་སློང་། འབྲིང་དགེ་ཚུལ། ཐ་མ་དགེ་བསྙེན་གྱི་སྡོམ་པ་དང་ལྡན་པ་ཞིག་ངེས་པར་དགོས་ཏེ། རྟེན་ནི་གསུམ་ལས་དགེ་སློང་མཆོག །འབྲིང་ནི་དགེ་ཚུལ་ཞེས་བྱ་སྟེ། །ཁྱིམ་ན་གནས་པ་ཐ་མའོ། །ཞེས་གསུངས་ཤིང་། དུས་འཁོར་འགྲེལ་པར། ས་ཐོབ་མ་གཏོགས་ཁྱིམ་པས་ནི། །རྒྱལ་པོའི་བླ་མ་མི་བྱའོ། །ཞེས་དང་། དེ་ཉིད་ལས། ལྷ་ཁང་སོགས་ཀྱི་རབ་གནས་ནི། རྟགས་ཅན་ཀྱིས་ནི་བྱ་བ་ཉིད། །གནས་གཅིག་དག་ན་གསུམ་ཡོད་ན། །ཁྱིམ་པ་གོས་དཀར་ཅན་གྱིས་མིན། །ཞེས་གསུངས་ཤིང་། མི་དགོས་ཁ་མེད་ཀྱི་ཡན་ལག་ཏུ་བསྙེན་སྒྲུབ་སྔོན་དུ་སོང་བ་ནི་ངེས་པར་གལ་ཆེ་སྟེ། རྩ་ལྟུང་གི་གཞུང་ལས། བསྙེན་སོགས་དག་པར་མ་བྱས་པར། །དཀྱིལ་འཁོར་ལས་ལ་འཇུག་པ་དང་། །ཞེས་དང་། དེའི་དོན་འགྲེལ་ཤེའུ་ལོ་ཙཱ་བ་ཆེན་པོས། མཚན་དུས་གྲངས་བསྙེན་གང་རུང་མ་སོང་བར། །དབང་རབ་ལས་ལ་འཇུག་པ་བདུན་པ་ཡིན། །ཞེས་གསུངས་པ་ལྟ་བུའི་མཚན་ཉིད་དང་ལྡན་པ་ཞིག་དགོས་པ་ལགས། གསུམ་པ་གང་དུ་རབ་ཏུ་གནས་པའི་གནས་བཟང་བ་ནི། དུས་ཀྱི་འཁོར་ལོའི་དབང་མདོར་བསྟན་ལས། གང་ན་ས་སྐྱོང་ཆོས་ལྡན་ཞིང་། །ཞེས་གསུངས་པ་ལྟར། ས་ཕྱོགས་ཆོས་ལྡན་གྱི་རྒྱལ་པོས་སྐྱོང་ཞིང་ཕྱི་ནང་གི་ཉེར་འཚེ་མེད་ཅིང་། དམ་ཚིག་ལ་སེལ་མེད་པ་སྣོད་མིན་གྱི་སྐྱེ་བོས་དབེན་པ་ཞིག་དགོས་ཏེ། གསང་བ་སྤྱི་རྒྱུད་ལས། ཚེས་གྲངས་ངན་དང་དུས་མིན་དང་། །གནས་མིན་ཆོ་ག་མི་ལྡན་པར། །མཁས་པས་དཀྱིལ་འཁོར་མི་བྲིའོ། །བྲིས་ན་དོགས་པ་མེད་པར་འཆི། །ཞེས་གསུངས་པའི་གནས་དེར་ས་རྒྱན་གནམ་རྒྱན་སོགས་ཀྱིས་མཛེས་པར་བྱ་དགོས་ཏེ། བཟང་པོ་ཡོངས་བཟུང་ལས། བླ་བྲེ་གདུགས་དཀར་བ་དན་དར། །མང་པོ་རྣམས་ཀྱིས་ཡང་དག་མཛེས། །བདུག་སྤོས་བཏུལ་བའི་དྲི་ཞིམ་པ། །ཡིད་འཕྲོག་པ་ཡིས་རབ་གནས་པར། །ཞེས་གསུངས་པ་ལྟ་བུའི་གནས་སུམ་ཅུ་རྩ་གསུམ་པའི་གནས་ལ་ཅོ་འདྲི་བ་འདི་ལྟ་བུ་མངོན་དུ་གྱུར་པ་ལགས། བཞི་པ་རབ་ཏུ་གནས་པའི་དུས་བཟང་བ་ནི། རབ་དཔྱིད་ཟླ་འབྲིང་པོ་ནག་པ་ཟླ་བ་སངས་རྒྱས་དབང་བསྐུར་བའི་དུས་དང་། དགུན་ཟླ་འབྲིང་པོ་རྒྱལ་གྱི་ཟླ་བ་འཁོར་ལོས་སྒྱུར་རྒྱལ་གྱི་དུས་གཉིས་ཀྱི་ཡར་ངོའི་གཟའ་ཚེས་འཛོམ་པའི་དུས་ཁྱད་པར་ཅན་ནམ། འབྲིང་ཟླ་བ་གང་རུང་གི་ཡར་ངོའི་གཟའ་ཚེས་དང་ལྡན་པ། ཐ་མ་མར་ངོའི་ཉི་ཤུ་བརྒྱད་ཡན་གང་རུང་གི་གཟའ་སྐར་དུས་སྦྱོར་སོགས་འཛོམ་པའི་དུས་སུ་བྱ་དགོས་ཏེ། རབ་གནས་ཀྱི་རྒྱུད་ལས། དཔྱིད་ཟླ་ར་བ་དཔྱིད་འབྲིང་པོ། །དགུན་ཟླ་དཔྱིད་ཀྱི་ཐ་ཆུང་ངོ་། །དབྱར་ཟླ་ར་བ་དབྱར་འབྲིང་པོ། །དཀར་པོའི་ཕྱོགས་ཀྱི་གཉིས་པའམ། །ཞེས་སོགས་ཟླ་བ་ཤིས་པ་དང་། ཟླ་བ། ལྷག་པ། ཕུར་བུ། པ་སངས་ཏེ་གཟའ་ཤིས་པ་དང་། ཆུ་སྟོད། སྣར་མ། གྲོ་ཞུན། སྦོ། ལག སྣྲོན། སྣུབས། རྒྱལ། ཆུ་སྨད། ཁྲུམས་སྨད་དེ་སྐར་མ་ཤིས་པ་སྟེ་དེ་རྣམས་ཐམས་ཅད་འཛོམ་པའི་དུས་ཉི་མ་བྱང་བགྲོད་ཀྱི་ཟླ་བ་ཡར་ངོའི་དུས་སུ་ཤིན་ཏུ་ཤིས་པ་ཡིན་ཏེ། རབ་གནས་ཀྱི་རྒྱུད་ལས། དཀྱིལ་འཁོར་དང་ནི་རབ་གནས་པ། །ཡར་གྱི་ངོ་ལ་བརྟག་པར་བྱ། །གཟའ་དང་སྐར་མ་འཛོམ་གྱུར་ན། །མར་གྱི་ངོ་ལའང་ཉེས་པ་མེད། །ཅེས་གསུངས་ཤིང་། ཉི་མ་བྱང་བགྲོད་ཀྱི་ཚེ་དབང་བསྐུར་དང་རབ་གནས་ཤིན་ཏུ་ཤིས་པར་གསུངས་ཏེ། བྱང་ཕྱོགས་ན་ཚེ་དང་དཔལ་འབྱོར་དབང་ཕྱུག་ལ་སོགས་པ་རྒྱས་པར་བྱེད་པའི་གནོད་སྦྱིན་སྟོབས་ཆེན་རྣམས་ཡོད་པས་རྒྱས་པའི་ལས་འགྲུབ་པའི་རྟེན་འབྲེལ་དུ་འགྱུར་བའི་ཕྱིར་ན། དེ་རིང་གི་གནས་སྐབས་སུ་གཟའ་སྐར་སྦྱོར་བྱེད་ཕུན་སུམ་ཚོགས་པ་དང་འགྲིགས་པ་ལགས། ལྔ་པ་རབ་ཏུ་གནས་པར་མཁོ་བའི་ཡོ་བྱད་བཟང་བ་ནི། དཀྱིལ་འཁོར་མཆོད་པའི་ཡོ་བྱད་དང་། རབ་གནས་ཀྱི་དུས་སུ་དགོས་པའི་ཡོ་བྱད་ཐམས་ཅད་གྱ་ནོམ་ཞིང་ཁྱད་པར་དུ་འཕགས་པ་བྲེལ་བ་མེད་པར་བསགས་ནས་དངོས་གཞིའི་དུས་སུ་གཡེང་བ་ནམ་ཡང་མི་དགོས་པ་བྱ་དགོས་ཏེ། རབ་ཏུ་གནས་པ་ནི་བཀྲ་ཤིས་པའི་ཡན་ལག་ཡིན་པའི་ཕྱིར་ན། འདིར་སྦྱིན་པའི་བདག་པོས་ཡོ་བྱད་ཕུན་སུམ་ཚོགས་པ་འདི་ལྟ་བུ་འགྲིགས་པས་རྟེན་འབྲེལ་ཕུན་སུམ་ཚོགས་པའི་ཡན་ལག་ཏུ་འགྱུར་བ་ལགས། དྲུག་པ་རབ་ཏུ་གནས་པའི་ཆོ་ག་བཟང་བ་ནི། བདག་ཉིད་ཆེན་པོ་ས་སྐྱ་པཎྜི་ཏས། རབ་གནས་མདོ་ནས་བཤད་པ་མེད། །འོན་ཀྱང་མཆོད་བསྟོད་བཀྲ་ཤིས་དང་། །རྒྱལ་པོའི་མངའ་དབུལ་ལྟ་བུ་ལ། །རབ་གནས་ཡིན་ཞེས་སྨྲ་ན་སྨོས། །ཞེས་གསུངས་པ་ལྟར། མདོ་ལུགས་ནས་རབ་གནས་ཀྱི་ཆོ་ག་མ་བཤད་ཅིང་། གསང་སྔགས་རྡོ་རྗེ་ཐེག་པ་ལས་ནི་རབ་གནས་ཀྱི་ཆོ་ག་ཤིན་ཏུ་རྒྱས་པར་བཤད། དེ་ཡང་རབ་ཏུ་གནས་པ་འདི་བསྟན་པ་དར་ཞིང་རྒྱས་པའི་ཐབས་བླ་ན་མེད་པ་ཡིན་པར་དགོངས་ནས་སྟོན་པ་ཡང་དག་པར་རྫོགས་པའི་སངས་རྒྱས་ཀྱི་ཀྱང་རྒྱུད་སྡེ་རིན་པོ་ཆེ་དུ་མའི་གསེབ་ཚགས་སུ་གསུངས་པར་མ་ཟད། རབ་གནས་ཀྱི་རྒྱུད་ཆུང་ཟུར་དུ་ཡང་བཀའ་སྩལ་ཞིང་། དེ་དག་གི་དགོངས་པ་བཀྲལ་བ་སློབ་དཔོན་ཞི་བ་སྙིང་པོའི་མཆོད་རྟེན་སྒྲུབ་པའི་ཆོ་ག་དང་སྐུ་གཟུགས་ཀྱི་རྣམ་དབྱེ་གཉིས། སློབ་དཔོན་དགེ་མཚན་བཤེས་གཉེན་གྱི་ཁྲུས་ཀྱི་ཆོ་ག་དང་། པྲཛྙཱ་ཝ་ལི་ཏའི་སྤྱན་དབྱེའི་ཆོ་ག སློབ་དཔོན་ཀུན་དགའ་སྙིང་པོའི་རབ་གནས་ཀྱི་ཆོ་ག་སྟེ་རྒྱ་གཞུང་ལྔ་བཞུགས་པ་ཡིན་ལ། དེ་དག་ལ་བརྟེན་ནས་བསྟན་པ་སྔ་དར་གྱི་དུས་སུ་ཡང་བོད་ལ་བཀའ་དྲིན་ཆེ་བ་མཁན་ཆེན་ཞི་བ་འཚོས་ཟན་གཡང་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་ཆེན་པོ་རབ་ཏུ་གནས་པ་མཛད་པའི་དུས་ཡ་མཚན་གྱི་ལྟས་ཁྱད་པར་ཅན་དུ་མ་བྱུང་ཞིང་རབ་གནས་ཤིན་ཏུ་ལེགས་པས་རང་རེ་ཁ་བ་ཅན་གྱི་ལྗོངས་འདིར་སངས་རྒྱས་ཀྱི་བསྟན་པ་རིན་པོ་ཆེ་ཡུན་རིང་དུ་གནས་ཤིང་། སེམས་ཅན་ལ་བདེ་སྐྱིད་ཕུན་སུམ་ཚོགས་པ་བྱུང་བར་གྱུར། བསྟན་པ་ཕྱི་དར་ལ་ཇོ་བོ་ཤྲདྡྷཱ་ཀ་རས་རབ་གནས་ཀྱི་གཞུང་ཐམས་ཅད་བོད་དུ་སྤྱན་དྲངས། ལོ་ཙཱ་བ་ཆེན་པོ་རིན་ཆེན་བཟང་པོ་དཔོན་སློབ་གཉིས་ཀྱིས་ཐོ་ལྡིང་གསེར་གྱི་ལྷ་ཁང་གི་རབ་གནས་མཛད་ཅིང་ཕྱག་ལེན་གྱི་རྒྱུན་མི་ནུབ་པར་བྱ་བའི་ཕྱིར་སྔར་གྱི་གཞུང་ལྔའི་དགོངས་པ་ཇོ་བོ་ཤྲདྡྷཱའི་ཕྱག་ལེན་ཇི་ལྟ་བ་བཞིན་དུ་ཇོ་བོ་རིན་ཆེན་བཟང་པོས་སྡོམ་གྱི་ཚིགས་སུ་བཅད་པ་མཛད་ཅིང་། དེ་དག་གི་དགོངས་པ་ཇི་ལྟ་བ་བཞིན་དུ་འཁྲུལ་པའི་དྲི་མ་ཐམས་ཅད་ཟད་པར་སྤངས་པ་རྗེ་བཙུན་རིན་པོ་ཆེ་གྲགས་པ་རྒྱལ་མཚན་གྱིས་རྣལ་འབྱོར་གྱི་རྒྱུད་ལ་བརྟེན་ཅིང་། རྒྱུད་སྡེ་བཞི་ཆར་ལ་སྦྱར་ཆོག་པ་རབ་གནས་ཀྱི་ཆོ་ག་དོན་གསལ་བ་མཛད་དེ་ལུགས་འདི་ལ་འདི་རབ་གནས་ཀྱི་ཐོག་མ་ཡིན་པས་རྒྱ་གཞུང་ལྟ་བུར་ཁས་བླང་བར་བྱ་བ་ཡིན་ནོ། །དེའི་རྗེས་སུ་ངོར་ཆེན་རྡོ་རྗེ་འཆང་ཆེན་པོས་གསང་བ་འདུས་པ་ལ་སྦྱར་བའི་རབ་གནས་བཀྲ་ཤིས་བརྒྱ་མཚོ། དེའི་དགོངས་པ་བཀྲལ་བ་ཀུན་མཁྱེན་བསོད་ནམས་སེང་གེས་ཀྱེ་རྡོར་ལ་བརྟེན་པའི་རབ་གནས་དགེ་ལེགས་རྒྱ་མཚོ་ཞེས་བྱ་བ་མཛད་པ་དེ་གཉིས་ཀའི་དགོངས་པ་བཀྲལ་བ་ངོར་ཆེན་དཀོན་མཆོག་དཔལ་ལྡན་གྱིས་ཀྱེ་རྡོར་ལ་བརྟེན་པའི་རབ་གནས་དཔལ་འབྱོར་རྒྱ་མཚོ་ཞེས་བྱ་བ་མཛད་དོ། །འདིར་དེ་དག་གི་སྒོ་ནས་རབ་ཏུ་གནས་པ་ལེགས་པར་གྱིས་ཤིང་། དེ་ལ་རྒྱས་པའི་ལུགས་ཉིན་གསུམ་མ། འབྲིང་ཉིན་གཉིས་མ། ཐ་མ་ཉིན་གང་མ་མཛད་པའི་ཕྱག་ལེན་ལྟར་འདིར་གང་ཡིན་པ་བཤད། དེ་ལ་དངོས་གཞིའི་ཆོ་ག་རྣམས་ལེགས་པར་གྲུབ་ནས་འདིར་མཇུག་གི་སྐབས་ཡིན། དེ་ལ་ཡང་། གཏོར་མ་སྦྱིན་དང་ཆོས་སྐྱོང་བསྒོ། །དཀྱིལ་འཁོར་མཆོད་དེ་དངོས་གྲུབ་བླང་། །བཟོད་པར་གསོལ་ཞིང་གཤེགས་སུ་གསོལ། །ཡོན་བདག་བསྒོ་ཞིང་ཤིས་པ་བརྗོད། །རྟེན་མཆོག་བསོད་ནམས་ཡོངས་སུ་བསྔོ། །སློབ་དཔོན་མཆོད་དེ་དགའ་སྟོན་བྱ། །སླར་ཡང་ཤིས་པ་རྒྱས་པར་བརྗོད། །རྗེས་བསྡུ་སྦྱིན་སྲེག་མཇུག་དོན་ནི། །ཞེས་པ་ལྟར་དོན་ཚན་བཅུ་གསུམ་ཡོད་པ་ལས། འདིར་ལྔ་པ་ཡོན་བདག་བསྒོ་བའི་སྐབས་སུ་བབས་པ་ཡིན་པས། དེ་ལ་ཁྱེད་ཀྱིས་བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་འདི་ལྟ་བུ་ཞེས་སྐབས་ཐོབ་སྦྱར་ཏེ། ཁྱད་པར་དུ་འཕགས་པ་འདི་ལྟ་བུ་གྲུབ་པ་འདི་ལ་འཇིག་རྟེན་གྱི་ཁམས་སུ་ཕན་བདེ་རྒྱ་ཆེན་པོ་འབྱུང་བ་དང་། ཁྱེད་རང་གི་བསོད་ནམས་ཀྱི་ཚོགས་རྒྱ་ཆེན་པོ་རྫོགས་པ་དང་། སྐྱེ་བ་དང་ཚེ་རབས་ཐམས་ཅད་དུ་ལྷ་དང་མིའི་མཆོད་པ་དཔག་ཏུ་མེད་པ་ཐོབ་པ་དང་། ཚེ་འདིར་ཡང་ལོངས་སྤྱོད་རྒྱ་ཆེན་པོ་འབྱུང་བའི་རྟེན་འབྲེལ་དུ་ཞག་བདུན་གྱི་བར་མཆོད་པ་རྒྱ་ཆེན་པོ་བྱ་དགོས་ཤིང་། དེ་ནས་ཅི་འབྱོར་པའི་མཆོད་པ་རྒྱུན་མི་ཆད་པ་འབུལ་དགོས་ཏེ། རབ་གནས་ཀྱི་རྒྱུད་ལས། དེ་བཞིན་དུ་ཡང་སྔགས་གནས་ལས། །ཆོས་ལྡན་མཆོད་པ་བྱེད་པ་དང་། །དེ་ཡི་ལས་ཀྱི་རྣམ་སྨིན་གྱིས། །སྐྱེ་བ་རུ་ནི་མཆོད་པར་འགྱུར། །ཞེས་གསུངས་པ་ལྟར་མཆོད་པའི་ལས་ལ་བརྩོན་པར་མཛོད་ཅིག ཅེས་བརྗོད། དེ་ཙམ་གྱི་བཤད་པ་རྒྱས་པར་མི་ནུས་ན་ས་བཅད་མ་དོར་བའི་ལུང་རྣམས་བཞག་ཀྱང་རུང་། དྲུག་པ་ཤིས་པ་བརྗོད་པ་ནི། ཡོན་བདག་ལ་ལས་བུམ་ཆུས་གཏོར། ཨ་མྲྀ་ཏས་བསང་། སྭ་བྷཱ་ཝས་སྦྱང་། ཡོན་བདག་སྐད་ཅིག་གིས་རྡོ་རྗེ་སེམས་དཔར་བསྐྱེད། ལག་ཏུ་མེ་ཏོག་འཛིན་དུ་བཅུག དེ་ལ་བགེགས་བསྐྲད་པ། རྫས་བརྒྱད་གཏད་པ་རྣམས་དཀྱུས་བཞིན་བརྗོད། ཙཱ་རུའི་བཟའ་བ་ཡོན་བདག བཟོ་བོ་སོགས་ཐམས་ཅད་ལ་དྲང་། སློབ་དཔོན་གྱིས། བདེ་གཤེགས་ལྷག་མ་འདི་དག་ནི། །ཟོ་ཞིག་སྡིག་པ་བྱང་བར་འགྱུར། །ཞེས་བརྗོད་དོ། །སྨྲས་པ། རབ་ཏུ་གནས་པའི་ཡོན་བདག་བསྒོ་བའི་སྐབས། །ལེགས་པར་བཤད་པའི་དགའ་སྟོན་སྤེལ་བའི་ཚུལ། །རབ་གནས་རྒྱུད་དང་བླ་མའི་མན་ངག་ལྟར། །རང་བཟོ་སྤངས་ཏེ་མྱུར་བ་ཉིད་དུ་བྲིས། །བདག་བློ་དམན་ཞིང་སྦྱངས་པ་ཆུང་བའི་ཕྱིར། །མཁས་པ་དགྱེས་པའི་ལེགས་བཤད་མ་མཆིས་མོད། །འོན་ཏེ་དད་ལྡན་སློབ་མས་བསྐུལ་བའི་ངོར། །ཧ་ཅང་རྒྱས་མིན་མདོར་བསྡུས་འདི་སྦྱར་རོ། །ཞེས་པ་འདི་ཡང་བསམ་ཡས་པ་དགེ་སློང་ཀུན་དགའ་ཚུལ་ཁྲིམས་ཀྱིས་བསྐུལ་བའི་ངོར་ན་ཚོད་རྒན་ཡང་བློ་གྲོས་གཞོན་ནུར་གྱུར་པ་ཤཱཀ་བཙུན་ལྷུན་གྲུབ་ཀྱིས་དབེན་གནས་རྨོར་དགོན་པར་སྦྱར་བའི་ཡི་གེ་པ་ནི་སྐལ་བཟང་རྣམ་གྲོལ་ལོ།། །།ཤུ་བྷཾ།། སརྦ་མངྒ་ལཾ།། །། ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་ཡོ